Μετασχηματιστική ηγεσία &amp; ελληνικό επαγγελματικό ποδόσφαιρο
Creators: name: Ξυνόγαλος, Φώτιος
Publisher: name: Πανεπιστήμιο Πειραιώς
Year: 2020
Subjects: subject: Μετασχηματιστική ηγεσία
subject: Δείκτες απόδοσης
subject: Χρηματοοικονομικοί δείκτες
subject: Αθλητικοί δείκτες
subject: Διαστάσεις μετασχηματιστικής ηγεσίας
subject: Ελληνικό επαγγελματικό ποδόσφαιρο

description: Η παρούσα διπλωματική εργασία πραγματεύεται το φαινόμενο της μετασχηματιστικής ηγεσίας στον κλάδο του ελληνικού επαγγελματικού ποδοσφαίρου, καθώς και τη συσχέτισή του με δείκτες τόσο χρηματοοικονομικής όσο και αθλητικής απόδοσης. Ο αντικειμενικός σκοπός της έρευνας είναι να διαπιστώσει κατά πόσο υπάρχουν μετρήσιμα μεγέθη τα οποία συσχετίζονται άμεσα με την ύπαρξη γνωρισμάτων μετασχηματιστικής ηγεσίας από την πλευρά της διοίκησης. Η ιδιαιτερότητα του κλάδου αυτού εμφανίζεται στη διττή ερμηνεία «υγείας» μιας ομάδας, δηλαδή τόσο στη χρηματοοικονομική ανάπτυξη, όσο και στην αγωνιστική κυριαρχία. Η τελευταία δεν επιτυγχάνεται πάντα από τον σύλλογο με τη μεγαλύτερη χρηματοοικονομική υγεία. Επομένως, υπάρχουν δυο διαφορετικές κατηγορίες απόδοσης για τις οποίες εξετάζεται αν επηρεάζονται με διαφορετικό τρόπο από τη μετασχηματιστική ηγεσία. Η μεθοδολογία της έρευνας βασίστηκε σε ένα τρίπτυχο ανάλυσης ήδη δημοσιευμένων στοιχείων, αποτελώντας μια δευτερογενή μελέτη που επιχειρεί να ποσοτικοποιήσει και ποιοτικά χαρακτηριστικά όπως η προσωπικότητα και η ηγετική ικανότητα. Το ερευνητικό κομμάτι της παρούσας εργασίας περιλαμβάνει αρχικά απομαγνητοφώνηση δηλώσεων και επεξεργασία κειμένου, μέσω του ειδικού λογισμικού LIWC 2015, για εξαγωγή ποσοτικών συμπερασμάτων από τις απομαγνητοφωνημένες δηλώσεις. Στη συνέχεια, με τη συλλογή χρηματοοικονομικών και αθλητικών δεδομένων, δημιουργήθηκε ένα σύνολο εγγραφών και μεταβλητών οι οποίες αναλύθηκαν τόσο περιγραφικά, όσο και επαγωγικά για την εύρεση τυχόν συσχετίσεων μεταξύ τους μέσω του στατιστικού πακέτου SPSS. Από την παρούσα μελέτη προκύπτουν πολλά αξιόλογα συμπεράσματα σχετικά με τη συσχέτιση μετασχηματιστικής ηγεσίας και δεικτών απόδοσης των ομάδων που εξετάζονται. Το κυριότερο εύρημα είναι η στατιστικά σημαντική συσχέτιση μεταξύ της μετασχηματιστικής ηγεσίας και επτά δεικτών απόδοσης: το περιθώριο κέρδους, τη μόχλευση και το κεφάλαιο κίνησης από χρηματοοικονομικούς, τον μέσο όρο πόντων, τον μέσο όρο διαφοράς τερμάτων, τον μέσο όρο ηττών, καθώς και τον μέσο όρο λεπτών συμμετοχής Ελλήνων/λεπτά συμμετοχής ξένων παικτών, από αθλητικούς δείκτες. Φαίνεται πως η μετασχηματιστική ηγεσία επιδρά ιδιαιτέρως θετικά στους αγωνιστικούς δείκτες απόδοσης μιας ομάδας. Όσον αφορά το οικονομικό κομμάτι, διαφαίνεται ένας προσανατολισμός της μετασχηματιστικής ηγεσίας προς την αύξηση του περιθωρίου καθαρού κέρδους, ταυτόχρονα με μια αύξηση της εξάρτησης ως προς τα δανειακά κεφάλαια. Ακόμη, προκύπτουν συσχετίσεις των δεικτών αυτών και με τους Πέντε Μεγάλους Παράγοντες της προσωπικότητας. Με δεδομένο ότι υπάρχουν βιβλιογραφικές μελέτες για τη σχέση των Πέντε Μεγάλων Παραγόντων της προσωπικότητας με τη μετασχηματιστική ηγεσία, θα είχε ιδιαίτερο ενδιαφέρον μια επαγωγική μελέτη η οποία θα ενσωματώσει και τις συγκεκριμένες μεταβλητές στην παραμετροποίηση της μετασχηματιστικής ηγεσίας ως σύνολο χαρακτηριστικών προσωπικότητας. Τέλος, όσον αφορά το σύνολο του δείγματος, θα ήταν πολύ χρήσιμο αν επεκταθεί μια μελέτη στο σύνολο του ελληνικού επαγγελματικού ποδοσφαίρου, αλλά το ίδιο μπορεί να γίνει και σε άλλα επαγγελματικά ομαδικά αθλήματα, όπως το μπάσκετ ή το βόλεϊ.